《题洪觉范方丈》
宋代·王庭圭

曲径通禅房，辟户得佳境。适从阛阓至，顿觉耳根静。

古木含萧森，寒梢发光景。墙围数竿竹，中藏大千境。

月从天上来，入林散清影。炉焚薰佛香，盌注浮雪茗。

客散群动息，兹焉发深省。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。